ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-4105/97 υποβολή: Nikitas Kaklamanis (UPE) προς την Επιτροπή (16 Iανουαρίου 1998)

Θέμα: Παράνομη δραστηριοποίηση των τουρκικών φορτηγών στη Β. Ελλάδα

Συνεχείς καταγγελίες και παράπονα διατυπώνονται από Έλληνες μεταφορείς της Βόρειας Ελλάδας, σχετικά με την παράνομη δραστηριοποίηση τουρκικών φορτηγών σε αυτή την περιοχή της χώρας, τα οποία διενεργούν εσωτερικές μεταφορές, χωρίς να εκδίδουν φορτωτικές και χωρίς να καταβάλουν ΦΠΑ. Τα φορτηγά αυτά, επιπροσθέτως, χρησιμοποιούν ως διμερείς τις άδειες τράνζιτ που έχουν, και φορτώνουν εμπορεύματα από την Ελλάδα με προορισμό την Τουρκία, κάτι που σαφέστατα απαγορεύεται από τις Συμφωνίες που έχει υπογράψει η χώρα αυτή.

Η συνέχιση της παραπάνω κατάστασης οδηγεί σε εξαφάνιση το ελληνικό φορτηγό, ενώ αποτελεί και πρόκληση εφόσον εκτελούνται μεταφορές σε κοινοτικό έδαφος εντελώς παράνομα και χωρίς κυρώσεις για τους παρανομούντες.

Θα ήθελα να πληροφορηθώ το πως προτίθεται να αντιδράσει η Ευρωπαϊκή Επιτροπή ώστε να σταματήσει η έκνομη αυτή δραστηριότητα, και για να προστατευθούν τα συμφέροντα των Ελλήνων μεταφορέων οι οποίοι είναι κοινοτικοί πολίτες και πλήττονται άμεσα από τις πρακτικές των Τούρκων επαγγελματιών.

Απάντηση του κ. Kinnock εξ ονόματος της Επιτροπής (11 Μαρτίου 1998)

Η Επιτροπή δεν έχει λάβει καμία από τις καταγγελίες που αναφέρει το Αξιότιμο Μέλος του Κοινοβουλίου.

Η Επιτροπή εφιστά την προσοχή του Αξιότιμου Μέλους στον κανονισμό του Συμβουλίου (ΕΟΚ) αριθ. 881/92 σχετικά με την πρόσβαση στην αγορά των οδικών εμπορευματικών μεταφορών μέσα στην Κοινότητα, οι οποίες έχουν ως σημείο αναχώρησης ή προορισμού το έδαφος κράτους μέλους ή διέρχονται από το έδαφος ενός ή περισσοτέρων κρατών μελών ((ΕΕ L 95 της 9.4.1992. )). Κατ'εφαρμογή του ανωτέρω μέτρου, η Επιτροπή υπέβαλε σύσταση για την έναρξη διαπραγματεύσεων με ορισμένες τρίτες χώρες, μεταξύ άλλων την Τουρκία, σχετικά με την αμοιβαία πρόσβαση στις αγορές οδικών μεταφορών. Μέχρι σήμερα, το Συμβούλιο εξουσιοδότησε την έναρξη διαπραγματεύσεων μόνο με τη Βουλγαρία, τη Ρουμανία και την Ουγγαρία.

Ενώ στην απόφαση του Συμβουλίου σύνδεσης ΕΚ-Τουρκίας της 6ης Μαρτίου 1995 προβλέπεται συνεργασία στον τομέα των μεταφορών, δεν κατέστη δυνατή τυχόν σχετική υλοποίηση λόγω σοβαρών περιορισμών στην οικονομική συνεργασία με την Τουρκία.

Κατά συνέπεια, εναπόκειται εξ ολοκλήρου στις οικείες χώρες το πώς θα κανονιστεί η οδική εμπορευματική μεταφορική κίνηση μεταξύ της Ελλάδας και της Τουρκίας και μέσα στην Ελλάδα από Τούρκους μεταφορείς (ενδομεταφορές), σύμφωνα με τους σχετικούς διεθνείς κανόνες.
ΓΡΑΠΤΗ ΕΡΩΤΗΣΗ E-3999/97 υποβολή: Glyn Ford (PSE) προς την Επιτροπή (14 Iανουαρίου 1998)

Θέμα: Eναρμόνιση των φορολογικών συστημάτων

Στο πλαίσιο της δέσμευσής της για την ελεύθερη κυκλοφορία των εργαζομένων, και των προβλημάτων που προκαλούνται από τα κράτη μέλη τα οποία διατηρούν την ευθύνη για τα συστήματα φορολόγησης, σκοπεύει η Επιτροπή να εξετάσει το ενδεχόμενο της εναρμόνισης των συστημάτων φορολόγησης και κοινωνικής ασφάλισης με σκοπό την προώθηση της ελεύθερης κυκλοφορίας των εργαζομένων;

Απάντηση του κ. Monti εξ ονόματος της Επιτροπής (4 Φεβρουαρίου 1998)

Η Επιτροπή υποθέτει ότι η ερώτηση του Αξιότιμου Μέλους για τα συστήματα φορολόγησης αφορά τη φορολογία εισοδήματος, δεδομένου ότι αναφέρεται στην ελεύθερη κυκλοφορία των εργαζομένων.

Όσον αφορά το ερώτημα μιας ενδεχόμενης εναρμόνισης της φορολογίας εισοδήματος σε κοινοτικό επίπεδο, η Επιτροπή, λαμβάνοντας ιδίως υπόψη την αρχή της επικουρικότητας, θεωρεί ότι μια τέτοιου είδους γενική εναρμόνιση δεν είναι δυνατή στο εγγύς μέλλον. Ασφαλώς αυτό δεν σημαίνει ότι η Επιτροπή δεν υποβάλλει προτάσεις επί του θέματος σε συγκεκριμένους τομείς, όπως για παράδειγμα στον τομέα της ελεύθερης κυκλοφορίας των εργαζομένων, στο πλαίσιο του οποίου έχει ήδη υποβάλει προτάσεις κατά το παρελθόν ((Σύσταση της Επιτροπής της 21ης Δεκεμβρίου 1993 σχετικά με τη φορολογία ορισμένων εισοδημάτων τα οποία αποκτούν σε κράτος μέλος πρόσωπα που έχουν την κατοικία τους σε άλλο κράτος μέλος (ΕΕ L 39 της 10ης Φεβρουαρίου 1994). )), προκειμένου να διασφαλίσει την τήρηση της αρχής της μη διάκρισης την οποία επεσήμανε το Δικαστήριο των Ευρωπαϊκών Κοινοτήτων στην υπόθεση Schumacker (υπόθεση C-279/93).

Όσοναφορά την κοινωνική ασφάλιση, η Επιτροπή επιθυμεί να επιστήσει την προσοχή του Αξιότιμου Μέλους στο γεγονός ότι οι κοινοτικές διατάξεις ((Κανονισμός (ΕΚ) αριθ. 118/97 του Συμβουλίου της 2ας Δεκεμβρίου 1996 για τροποποίηση και ενημέρωση του κανονισμού (ΕΟΚ) αριθ. 1408/71 περί εφαρμογής των συστημάτων κοινωνικής ασφάλισης στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητας, και του κανονισμού (ΕΟΚ) αριθ. 574/72 περί του τρόπου εφαρμογής του κανονισμού (ΕΟΚ) αριθ. 1408/71 - ΕΕ αριθ. L 28 της 30ής Ιανουαρίου 1997. )) σε θέματα κοινωνικής ασφάλισης αποσκοπούν αποκλειστικά στο συντονισμό των διαφόρων συστημάτων κοινωνικής ασφάλισης των κρατών μελών και όχι στην εναρμόνισή τους. Όπως έχει επανειλημμένως επισημάνει το Δικαστήριο των Ευρωπαϊκών Κοινοτήτων ((Βλέπε για παράδειγμα: Υπόθεση 161/91 - Van Munster - απόφαση της 5ης Οκτωβρίου 1994 - Συλλογή 1994 (σ. I-4661). )), εναπόκειται ατην αρμοδιότητα των κρατών μελών να προσδιορίσουν τη διάρθρωση και τα χαρακτηριστικά των συστημάτων τους κοινωνικής ασφάλισης. Παρά τις διαφορές που υφίστανται μεταξύ των συστημάτων λόγω των εκάστοτε εθνικών στόχων, τόσο όσον αφορά τις προϋποθέσεις χορήγησης των παροχών όσο και το ύψος τους, πρέπει να τηρούνται οι αρχές της συνθήκης ΕΚ, ιδίως η αρχή της ίσης μεταχείρισης ή της μη διάκρισης για λόγους υπηκοότητας.

Στο πλαίσιο αυτό, η Επιτροπή δεν προβλέπει να υποβάλει προτάσεις για την εναρμόνιση των συστημάτων κοινωνικής ασφάλισης των κρατών μελών.
ΓΡΑΠΤΗ ΕΡΩΤΗΣΗ E-4182/97 υποβολή: Mechtild Rothe (PSE) προς την Επιτροπή (21 Iανουαρίου 1998)

Θέμα: Τιμές ναύλων για τις μεταφορές με φεριμπότ στην Βόρεια Θάλασσα (Ολλανδία)

Γνωρίζει η Επιτροπή ότι στις μεταφορές με φεριμπότ από το Lauwersoog (Ολλανδία) στο Schiermannikoog (Ολλανδία) ισχύουν μειωμένες τιμές ναύλων για άτομα άνω των 65 ετών;

Γνωρίζει η Επιτροπή ότι η έκπτωση αυτή ισχύει μόνον για Ολλανδούς;

Συμφωνεί η Επιτροπή ότι η διακριτική αυτή μεταχείριση εις βάρος ηλικιωμένων ατόμων από άλλα κράτη μέλη πρέπει να απαγορευθεί; Εάν ναι, ποιά άμεσα μέτρα προτίθεται να λάβει;

Απάντηση του κ. Kinnock εξ ονόματος της Επιτροπής (5 Μαρτίου 1998)

Εκείνο που γνωρίζει η Επιτροπή είναι ότι οι εκπτώσεις τιμών με βάση την ηλικία χορηγούνται μόνον στους πολίτες των ενδιαφερομένων κρατών μελών.

Η Επιτροπή πιστεύει ότι η διάκριση αυτή πρέπει να καταργηθεί. Εξέδωσε λοιπόν το Μάιο του 1989 τη σύσταση ότι πρέπει να καθιερωθεί μια κοινή κάρτα «άνω των 60», με την οποία θα διευρυνθούν τα δικαιώματα των ηλικιωμένων σε όλους τους ενδιαφερόμενους πολίτες της 'Ενωσης, ιδίως όταν αυτοί ταξιδεύουν στο εξωτερικό. Δυστυχώς, κανένα κράτος μέλος δεν έχει εφαρμόσει μέχρι σήμερα τη σύσταση αυτή και μόνον η Πορτογαλία συγκρότησε πρόσφατα μια ομάδα εργασίας που θα εξετάσει το θέμα.

Η μελέτη σκοπιμότητας που εκπόνησε η Επιτροπή από κοινού με τις μη κυβερνητικές οργανώσεις σκοπό έχει να επιτευχθεί πραγματική πρόοδος στις εκπτώσεις και τις παραχωρήσεις που δικαιούνται οι ηλικιωμένοι. Στόχος είναι να αναπτυχθούν μοντέλα ευπροσάρμοστα στις συνθήκες που επικρατούν στα κράτη μέλη. Αυτό θα μπορούσε να οδηγήσει, εν ανάγκη, σε μια κοινή βάση αμοιβαία αναγνωρισμένων παραχωρήσεων. Η έκθεση της μελέτης σκοπιμότητας μόλις περατώθηκε και τη στιγμή αυτή μελετάται από την Επιτροπή, η οποία θα εξετάσει την κατάσταση βασιζόμενη στην έκθεση.

Η Επιτροπή έχει λάβει επίσης μια διαμαρτυρία σχετικά με αυτού του είδους τη διάκριση στα κόμιστρα μεταφορών με οχηματαγωγό μεταξύ Den Helder και Texel (Κάτω Χώρες) και ζήτησε από τις ολλανδικές αρχές διευκρινίσεις νομοθετικού χαρακτήρα, όπως επίσης εξέφρασε τις αμφιβολίες της για τη συμβατότητα του συστήματος αυτού με το κοινοτικό δίκαιο.

Αναλόγως της απάντησης που θα δώσουν οι ολλανδικές αρχές στο θέμα, η Επιτροπή θα αποφασίσει εάν και ποια ενέργεια είναι αναγκαία στην περίπτωση που αναφέρει το Αξιότιμο Μέλος του Ευρωπαϊκού Κοινοβουλίου.
ΓΡΑΠΤΗ ΕΡΩΤΗΣΗ E-4226/97 υποβολή: Cristiana Muscardini (NI), Gianfranco Fini (NI), Amedeo Amadeo (NI), Roberta Angelilli (NI), Spalato Bellerι (NI), Marco Cellai (NI), Gastone Parigi (NI), Sebastiano Musumeci (NI), Salvatore Tatarella (NI) και Antonio Trizza (NI) προς το Συμβούλιο (22 Iανουαρίου 1998)

Θέμα: Επιστροφή των περιουσιακών στοιχείων στα θύματα του Ολοκαυτώματος

Ο Τύπος σε ολόκληρη την Ευρώπη ευλόγως αναφέρεται συχνά και με αδιάπτωτη συγκίνηση στο Ολοκαύτωμα και τους επιζώντες αυτής της απίστευτης τραγωδίας. Σχεδόν μισό αιώνα μετά από αυτό το γεγονός, δεν έχει ακόμη διευθετηθεί το ζήτημα της επιστροφής των περιουσιακών στοιχείων που εκλάπησαν από τα θύματα ή που φυλάσσονται σε χρηματοπιστωτικά ιδρύματα και τράπεζες σε διάφορες χώρες, όπως άλλωστε δεν έχει προσδιοριστεί και η τύχη του χρυσού που εκλάπη από τους Ναζί.

Έχοντας υπόψη τη νομιμότητα των αιτημάτων των επιζώντων και των νομίμων κληρονόμων τους, θα μπορούσε άραγε το Συμβούλιο να αναφέρει κατά πόσον σκοπεύει να ασκήσει κάθε δυνατή πίεση προς τις εμπλεκόμενες κυβερνήσεις, είτε αυτές ανήκουν στην Ευρωπαϊκή Ένωση είτε όχι, προκειμένου να τεθεί τέρμα στην κατάφωρη αυτή αδικία;

Απάντηση (27 Απριλίου 1998)

Δεδομένου ότι η Κοινότητα δεν έχει αρμοδιότητα στο θέμα αυτό, το Συμβούλιο δεν είναι σε θέση να ασκήσει πίεση στις αφορώμενες κυβερνήσεις.

Σε πολλές χώρες, μεταξύ των οποίων κράτη μέλη της Ευρωπαϊκής 'Ενωσης, διεξάγονται από επιτροπές και άλλα ανεξάρτητα όργανα έρευνες προκειμένου να δοθούν απαντήσεις σε ερωτήματα σχετικά με το τί απέγιναν περιουσίες που ανήκαν σε θύματα του ολοκαυτώματος καθώς και ο χρυσός που εκλάπει από τους Ναζί στις κεντρικές τράπεζες των κατεχομένων χωρών. Για τα θέματα αυτά έχουν γίνει διεθνείς διασκέψεις και πρόκειται να γίνουν και άλλες στο μέλλον.
ΓΡΑΠΤΗ ΕΡΩΤΗΣΗ E-3595/97 υποβολή: Cristiana Muscardini (NI), Gastone Parigi (NI) και Amedeo Amadeo (NI) προς την Επιτροπή (13 Νοεμβρίου 1997)

Θέμα: Εκρίζωση της πανώλης των χοίρων την Ολλανδία

Η έκριξη μιας επιδημίας κλασικής πανώλης των χοίρων στην Ολλανδία έχει αναμφισβήτητα σημαντικές συνέπειες τόσο για τη χώρα όσο και στην υπόλοιπη Ευρώπη, με κινδύνους που εξακολουθούν να υφίστανται και για άλλες χώρες της Ευρωπαϊκής Ένωσης. Απόδειξη αυτού είναι τα κρούσματα που σημειώθηκαν στην Ιταλία, την Ισπανία, το Βέλγιο και στη Βόρεια Ολλανδία (τα πρώτα κρούσματα σημειώθηκαν στις νότιες περιοχές της χώρας).

Έξι κανονισμοί τροποποίησαν διαδοχικά τα έκτακτα μέτρα στήριξης της αγοράς στον τομέα του χοίρειου κρέατος.

Λαμβάνοντας υπόψη τον πολύπλοκο χαρακτήρα και την έκταση του προβλήματος, θα μπορούσε άραγε η Επιτροπή:

1. να αναφέρει κατά πόσον τα αποτελέσματα που επετεύχθησαν είναι ανάλογα με τον όγκο των πόρων (τόσο ανθρώπινων όσο και χρηματοδοτικών) που διατέθηκαν και αν τα τεχνικά μέτρα που ελήφθησαν υπήρξαν αποτελεσματικά και αναμφισβήτητης ποιότητας;

2. να επιβεβαιώσει κατά πόσον η διαχείριση του UBN (Ενιαίος Αριθμός Επιχείρησης) συνάδει πραγματικά με το πνεύμα και το γράμμα της οδηγίας 92/102; ((ΕΕ L 355 της 5.12.1992, σελ. 32))

3. να δηλώσει, σε σχέση με την οδηγία 80/217 ((ΕΕ L 47 της 21.2.1980, σελ. 11)), ποια είναι η άποψή της σχετικά με την απουσία μιας ακριβούς απογραφής των εκμεταλλεύσεων που έχουν μολυνθεί, που υπάρχουν υποψίες ότι έχουν μολυνθεί ή που βρίσκονται σε περιοχές υπό προστασία και παρακολούθηση;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-3595/97 και E-3596/97 (12 Ιανουαρίου 1998)

Στη διάρκεια του 1997, η Επιτροπή παρακολούθησε εκ του σύνεγγυς την εξέλιξη της κλασικής πανώλης των χοίρων στην Ολλανδία. Η επιδημιολογική κατάσταση αποτέλεσε αντικείμενο επανεξέτασης, με τη συνεργασία εκπροσώπων των κρατών μελών, σε όλες τις μηνιαίες συνεδριάσεις της μόνιμης κτηνιατρικής επιτροπής.

Η Επιτροπή έχει οργανώσει αποστολές στην Ολλανδία, προκειμένου να συνδράμει τις αρχές της εν λόγω χώρας αλλά και να διαπιστώσει την αποτελεσματικότητα των μέτρων εξάλειψης της συγκεκριμένης νόσου.

Κατά τη διάρκεια των αποστολών αυτών, παρατηρήθηκε ότι οι αρχές της Ολλανδίας κατέβαλλαν μεγάλες προσπάθειες για να περιορίσουν την εξάπλωση της νόσου, χωρίς ωστόσο να υπερκεράσουν τις δυσκολίες κατά την αντιμετώπισή της.

Προβλήματα, όπως η ορθή χρήση των μεγεθών του Ενιαίου Αριθμού Επιχορήγησης (ΕΑΕ), η απογραφή των εκμεταλλεύσεων, η αποτελεσματικότητα του ισχύοντος συστήματος ελέγχου, και ο καθορισμός αντισταθμιστικών μέτρων για τους χοίρους που θανατώνονται, λόγω μολύνσεως ή υποψίας μολύνσεως, εξετάζονται λεπτομερώς και αποτελούν αντικείμενο συζήτησης μεταξύ της Επιτροπής και των αρχών της Ολλανίας.
ΓΡΑΠΤΗ ΕΡΩΤΗΣΗ E-4063/97 υποβολή: Amedeo Amadeo (NI) προς την Επιτροπή (14 Iανουαρίου 1998)

Θέμα: Φόρος IRAP

Στην προστιθέμενη αξία, επί της οποίας θα εφαρμόζεται στην Ιταλία ο φόρος IRAP (Imposta Regionale Attivitΰ Produttive = Περιφερειακός Φόρος επί των Παραγωγικών Δραστηριοτήτων), περιλαμβάνονται μεταξύ άλλων οι μισθοί των υπαλλήλων των επιχειρήσεων καθώς και οι τόκοι τους οποίους καταβάλλουν οι επιχειρήσεις για χρέη ή δάνεια που έχουν λάβει. Με άλλα λόγια, ο φόρος αυτός επιβάλλεται και σε κεφάλαιο το οποίο δεν βρίσκεται στη διάθεση των επιχειρηματιών.

Δεν κρίνει η Επιτροπή ότι από την κατάσταση αυτή προκύπτουν σοβαρά προβλήματα στην άσκηση του ορθού ανταγωνισμού μεταξύ των ιταλικών επιχειρήσεων και των επιχειρήσεων άλλων κρατών μελών της Κοινότητας;

Κοινή απάντηση του κ. Monti εξ ονόματος της Επιτροπής στις γραπτές ερωτήσεις E-4063/97 και E-4064/97 (17 Φεβρουαρίου 1998)

Σύμφωνα με τις διαθέσιμες πληροφορίες, η ακαθάριστη φορολογική βάση για τον νέο τοπικό φόρο που καλείται IRAP (Imposta regionale sulle attivitα produttive - περιφερειακός νόμος επί των παραγωγικών δραστηριοτήτων) θα περιλαμβάνει το ποσό από τα ακαθάριστα έσοδα από πωλήσεις και υπηρεσίες που χορηγήθηκαν από τον φορολογούμενο. Η καθαρή φορολογική βάση του IRAP θα μπορούσε να διαφέρει από το καθαρό εισόδημα ως συνέπεια της μη έκπτωσης ορισμένων κατηγοριών δαπανών.

Η Επιτροπή θα ήθελε να υπενθυμίσει ότι, πέραν των δύο οδηγιών του 1990 αριθ. 90/434/ΕΚ της 23 Ιουλίου 1990 σχετικά με το κοινό φορολογικό καθεστώς για τις συγχωνεύσεις, διασπάσεις, εισφορές ενεργητικού και ανταλλαγές μετοχών που αφορούν εταιρείες διαφορετικών κρατών μελών ((ΕΕ L 225 της 20.8.1990 )) και 90/435/ΕΚ της 23ης Ιουλίου 1990 σχετικά με το κοινό φορολογικό καθεστώς το οποίο ισχύει για τις μητρικές και θυγατρικές εταιρείες διαφορετικών κρατών μελών1, δεν υπάρχει εναρμόνιση σε κοινοτικό επίπεδο στον τομέα της άμεσης φορολογίας. Οποιοδήποτε περαιτέρω βήμα προς την κατεύθυνση αυτή, ακόμη και για τη βελτίωση της λειτουργίας της εσωτερικής αγοράς, απαιτεί ομόφωνη απόφαση από το Συμβούλιο βάσει του άρθρου 100 της συνθήκης ΕΚ.

Κατά συνέπεια, τα κράτη μέλη ουσιαστικά έχουν την ευχέρεια να επιλέγουν και να καθορίζουν τα συστήματά τους άμεσης φορολογίας, που υπόκεινται μόνον στην προϋπόθεση ότι πληρούνται οι γενικές υποχρεώσεις που απορρέουν από τη Συνθήκη, και ειδικότερα εκείνες των μη διακρίσεων και της ίσης μεταχείρισης. Βάσει της ερώτησης του Αξιότιμου Μέλους, οι υποχρεώσεις αυτές, εκ πρώτης όψεως, δεν φαίνεται να παραβιάζονται από την εισαγωγή του φόρου IRAP.
ΓΡΑΠΤΗ ΕΡΩΤΗΣΗ E-3765/97 υποβολή: Cristiana Muscardini (NI), Gastone Parigi (NI) και Amedeo Amadeo (NI) προς την Επιτροπή (21 Νοεμβρίου 1997)

Θέμα: Η κατάσταση των σεισμοπαθών στην Ιταλία

Έχοντας υπόψη την τραγωδία που διαδραματίζεται με τις παρατεταμένες σεισμικές δονήσεις στην Κεντρική Ιταλία και τις δημοσιονομικές πιστώσεις ανεπαρκείς εντούτοις που υποσχέθηκε η Ευρωπαϊκή Ένωση, ζητείται από την Επιτροπή να πει πότε θα μπορούν να χρησιμοποιηθούν οι πιστώσεις αυτές και να εξακριβώσει σε ποιούς θα πρέπει να αποδοθούν οι καθυστερήσεις που έχουν σημειωθεί στην ολοκλήρωση των προκατασκευασμένων σπιτιών για τους σεισμοπαθείς, οι οποίοι εξακολουθούν να είναι άστεγοι, για να γίνουν σεβαστά τα δικαιώματα του ανθρώπου στα οποία επανειλημμένα αναφέρεται η κοινοτική Ευρώπη.

Απάντηση του κ. Santer εξ ονόματος της Επιτροπής (15 Ιανουαρίου 1998)

Η Επιτροπή εκφράζει και πάλι τη συμπαράστασή της στα θύματα των σεισμικών δονήσεων που έπληξαν την Κεντρική Ιταλία το φθινόπωρο του 1997. Η Επιτροπή έχει πλήρη επίγνωση τόσο του εξαιρετικού μεγέθους των ζημιών που υπέστησαν οι πολίτες των περιφερειών αυτών όσο και των ανεκτίμητων οικονομικών αναγκών που προκάλεσε η εν λόγω τραγωδία.

Όσον αφορά την έκτακτη κοινοτική ενίσχυση υπέρ των πληθυσμών της Κοινότητας που πλήττονται από καταστροφές, η Επιτροπή υπενθυμίζει στο αξιότιμο μέλος του Κοινοβουλίου ότι ο προϋπολογισμός του 1997 δεν διαθέτει στο σχετικό κονδύλι (Β4-3400) πιστώσεις που να καθιστούν δυνατή την εφαρμογή μιας δράσης αλληλεγγύης έναντι των πολιτών που θίγονται και ότι, στο στάδιο της διαδικασίας του προϋπολογισμού, ο προϋπολογισμός για το 1998 δεν προβλέπει πλέον αυτή τη μορφή δράσης που έχει προορισμό να παράσχει ταχέως βοήθεια στα θύματα που πλήττονται περισσότερο.

Σχετικά με τις διαρθρωτικού χαρακτήρα ενισχύσεις, η Επιτροπή επιβεβαίωσε ήδη στις ιταλικές αρχές ότι είναι απόλυτα διαθέσιμη να κινήσει, στο πλαίσιο της εταιρικής σχέσης, τις διαδικασίες που απαιτούνται για να προσθέσει, στα ενιαία έγγραφα προγραμματισμού του στόχου 5β των εν λόγω περιφερειών, ειδικές ενέργειες αφιερωμένες στην ανοικοδόμηση.
ΓΡΑΠΤΗ ΕΡΩΤΗΣΗ E-4127/97 υποβολή: Cristiana Muscardini (NI) προς την Επιτροπή (21 Iανουαρίου 1998)

Θέμα: Ιστολογική μηχανική

Οι ευρωπαϊκές επιχειρήσεις που εργάζονται πάνω στις τεχνολογικές εφαρμογές στον υγειονομικό τομέα, έχουν δημιουργήσει διάφορες τεχνικές για την ανάπτυξη επιδερμίδας εργαστηριακά.

Μία από τις τεχνικές συνίσταται στην ανάπτυξη του δέρματος επί καταλλήλων υποστηριγμάτων όπως το υαλουρονικό οξύ. Μία καλιφορνέζικη εταιρία στην Αμερική έθεσε σε πώληση προϊόν προερχόμενο από κύτταρα εγχειρισμένων παιδιών με τιμή 700 χιλιάδες λιρέττες για 6 cm.

Η αμερικανική τεχνική χρησιμοποιείται κυρίως για τα ηχεία.

Δεδομένου ότι η ιστολογική μηχανική δεν ασχολείται μόνο με την επιδερμίδα, αλλά και με άλλους ιστούς, δεν θεωρεί η Επιτροπή σκόπιμο να εφοδιάσει τους υπάρχοντες κανονισμούς περί αντικατάστασης οργάνων με μια νέα οδηγία που θα συμπληρώνει τη ρύθμιση της παρασκευής ιστών;

Απάντηση του κ. Flynn εξ ονόματος της Επιτροπής (14 Απριλίου 1998)

Η Επιτροπή γνωρίζει τα ιατρικά, κοινωνικά και δεοντολογικά προβλήματα που αφορούν τις μεταμοσχεύσεις οργάνων και τις ετεροπλαστικές μεταμοσχεύσεις ιστών. Η σχετική νομοθεσία εμπίπτει στην αρμοδιότητα των κρατών μελών.

Ωστόσο η Επιτροπή επισύρει την προσοχή του κ. βουλευτή στην οδηγία 93/42/ΕΟΚ του Συμβουλίου της 14ης Ιουνίου 1993 περί των ιατροτεχνολογικών προϊόντων ((ΕΕ L 169 της 12.7.1993. )) που καλύπτουν προϊόντα που κατασκευάζονται σε βιομηχανική κλίμακα. Στο πλαίσιο της πρότασης οδηγίας περί των ιατροτεχνολογικών προϊόντων που χρησιμοποιούνται στη διάγνωση in vitro ((COM (96) 643. )), η Επιτροπή πρότεινε επίσης να τροποποιηθεί η οδηγία 93/42/ΕΟΚ ώστε να διευρυνθεί το πεδίο εφαρμογής αυτής της οδηγίας στα προϊόντα που κατασκευάζονται με βάση ουσίες ανθρώπινης προέλευσης. Η νομοθετική διαδικασία για το θέμα αυτό βρίσκεται σήμερα σε εξέλιξη. Αυτή η πρόταση καλύπτει ορισμένα προϊόντα που κατασκευάζονται με βάση ουσίες που προέρχονται από ιστούς ανθρώπινης προέλευσης οι οποίοι μετασχηματίζονται και γίνονται μη έμβιοι.
ΓΡΑΠΤΗ ΕΡΩΤΗΣΗ E-3872/97 υποβολή: Amedeo Amadeo (NI) προς την Επιτροπή (5 Δεκεμβρίου 1997)

Θέμα: Σύστημα απονομής οικολογικού σήματος

Σχετικά με την «Πρόταση κανονισμού ΕΚ του Συμβουλίου περί αναθεωρημένου κοινοτικού συστήματος απονομής οικολογικού σήματος» (COM(96)603 τελικό - 96/0312 (SYN)) ((ΕΕ C 114 της 12.04.1997, σελ. 9 )).

Όσον αφορά τη χρηματοδότηση ζητείται αναθεώρηση ύστερα από 3 χρόνια, προκειμένου να εκτιμηθεί μέχρι ποίου σημείου το σύστημα μπορεί να είναι αυτόνομο από χρηματοδοτική άποψη, όταν σταματήσει η συμμετοχή της Επιτροπής 7 θεωρεί επίσης η Επιτροπή σκόπιμη τη συνεισφορά των κρατών μελών στη λειτουργία του συστήματος, δεδομένων των κοινωνικών και περιβαλλοντικών πλεονεκτημάτων που προκύπτουν από την οικολογική σήμανση;

Απάντηση της κας Bjerregaard εξ ονόματος της Επιτροπής (14 Ιανουαρίου 1998)

Η πρόταση της Επιτροπής για την αναθεώρηση του κοινοτικού συστήματος οικολογικού σήματος προβλέπει επιχορήγηση της Επιτροπής ύψους 5.030.000 ECU κατά την πρώτη τετραετία λειτουργίας του Ευρωπαϊκού οργανισμού οικολογικού σήματος (ΕΕΟ). Δεν υπάρχουν σχέδια επανεξέτασης της χρηματοδότησης του ΕΕΟ μετά πάροδον τριετίας.

Ωστόσο, η Επιτροπή δεν είναι η μόνη που στηρίζει τον ΕΕΟ: το 50% των ετήσιων τελών των προϊόντων που φέρουν οικολογικό σήμα καταλήγουν στον ΕΕΟ (παράρτημα V.8, της πρότασης της Επιτροπής). Σύμφωνα με το άρθρο 7.1 του δημοσιονομικού δελτίου της πρότασης της Επιτροπής για το οικολογικό σήμα, αρμόδιοι φορείς θα χρηματοδοτούν τον ΕΕΟ, από κοινού με την Επιτροπή, και θα συνεχίσουν τις χρηματοδοτήσεις ακόμη και μετά την λήξη των επιχορηγήσεων της Επιτροπής. Σύμφωνα με το άρθρο 10 της πρότασης της Επιτροπής, τα κράτη μέλη καλούνται να συμβάλουν στην ανάπτυξη του σχήματος μέσω προγραμμάτων ενημέρωσης και πληροφόρησης.
ΓΡΑΠΤΗ ΕΡΩΤΗΣΗ E-3596/97 υποβολή: Cristiana Muscardini (NI), Gastone Parigi (NI) και Amedeo Amadeo (NI) προς την Επιτροπή (13 Νοεμβρίου 1997)

Θέμα: Θανάτωση χοίρων που έχουν προσβληθεί από πανώλη

Τα στοιχεία που συγκεντρώνονται σχετικά με την πανώλη των χοίρων και οι φήμες που διαδόθηκαν συγκλίνουν με την άποψη ότι οι Ολλανδοί θα έπρεπε να είχαν θανατώσει πολυάριθμους χοίρους πριν από την έκριξη της ασθένειας, λόγω του σημαντικού κόστους που συνεπάγεται η σφαγή μολυσμένων ζώων στην Ευρωπαϊκή Ένωση. Θα μπορούσε άραγε η Επιτροπή να αναφέρει:

1. αν μπορεί να αξιολογήσει κατά πόσον το σύστημα που χρησιμοποίησαν οι Ολλανδοί παρέχει κατάλληλη προστασία κατά των πιθανών κινδύνων, προκειμένου να αποκαλυφθούν τεχνικές ή διοικητικές ελλείψεις, ιδίως όσον αφορά την εστία της μόλυνσης και τη σφαγή των ζώων που ήλθαν σε επαφή με την ασθένεια;

2. αν φρονεί ότι οι οικονομικές αξιολογήσεις υπήρξαν ακριβείς, δηλαδή ότι δεν έχουν υπερεκτιμηθεί;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-3595/97 και E-3596/97 (12 Ιανουαρίου 1998)

Στη διάρκεια του 1997, η Επιτροπή παρακολούθησε εκ του σύνεγγυς την εξέλιξη της κλασικής πανώλης των χοίρων στην Ολλανδία. Η επιδημιολογική κατάσταση αποτέλεσε αντικείμενο επανεξέτασης, με τη συνεργασία εκπροσώπων των κρατών μελών, σε όλες τις μηνιαίες συνεδριάσεις της μόνιμης κτηνιατρικής επιτροπής.

Η Επιτροπή έχει οργανώσει αποστολές στην Ολλανδία, προκειμένου να συνδράμει τις αρχές της εν λόγω χώρας αλλά και να διαπιστώσει την αποτελεσματικότητα των μέτρων εξάλειψης της συγκεκριμένης νόσου.

Κατά τη διάρκεια των αποστολών αυτών, παρατηρήθηκε ότι οι αρχές της Ολλανδίας κατέβαλλαν μεγάλες προσπάθειες για να περιορίσουν την εξάπλωση της νόσου, χωρίς ωστόσο να υπερκεράσουν τις δυσκολίες κατά την αντιμετώπισή της.

Προβλήματα, όπως η ορθή χρήση των μεγεθών του Ενιαίου Αριθμού Επιχορήγησης (ΕΑΕ), η απογραφή των εκμεταλλεύσεων, η αποτελεσματικότητα του ισχύοντος συστήματος ελέγχου, και ο καθορισμός αντισταθμιστικών μέτρων για τους χοίρους που θανατώνονται, λόγω μολύνσεως ή υποψίας μολύνσεως, εξετάζονται λεπτομερώς και αποτελούν αντικείμενο συζήτησης μεταξύ της Επιτροπής και των αρχών της Ολλανίας.